জামায়াতে ইসলামীর আমীর ও সাবেক মন্ত্রী কারাবন্দী মাওলানা মতিউর রহমান নিজামী, সেক্রেটারি জেনারেল ও সাবেক মন্ত্রী আলী আহসান মোহাম্মাদ মুজাহিদ, নায়েবে আমীর একাধিকবার নির্বাচিত সংসদ সদস্য মাওলানা দেলাওয়ার হোসাইন সাঈদী, সহকারী সেক্রেটারি জেনারেল মো. আবদুল  কাদের মোল্লা ও মুহাম্মদ কামারুজ্জামান, ঢাকা মহানগরীর আমীর রফিকুল ইসলাম খান অন্তর্বর্তীকালীন জামিন মঞ্জুর করেছেন হাইকোর্ট। একইসঙ্গে কেন তাদের স্থায়ী জামিন দেয়া হবে না তার কারণ জানতে চেয়ে সরকারের সংশ্লিষ্টদের প্রতি রুলনিশি জারি করা হয়েছে। গতকাল রোববার বিচারপতি মইনুল ইসলাম চৌধুরী ও বিচারপতি একেএম আবদুল হাকিম সমন্বয়ে গঠিত হাইকোর্ট ডিভিশন বেঞ্চ তাদের করা জামিন আবেদনের প্রেক্ষিতে এ আদেশ দেন। জামিন আবেদনের পক্ষে মামলা পরিচালনা করেন সিনিয়র আইনজীবী ব্যারিস্টার আবদুর রাজ্জাক ও ব্যারিস্টার ইমরান এ সিদ্দিক। জামিন  আবেদনের শুনানিতে ব্যারিস্টার আবদুর রাজ্জাক বলেন, এসব মামলার এফআইআরে জামিন আবেদনকারীদের নাম ছিলো না। পরে রাজনৈতিক প্রতিহিংসার বশবর্তী হয়ে মামলাগুলোতে তাদের নাম সংযুক্ত করা হয়। এফআইআর-এ যাদের অভিযুক্ত করা হয়েছিলো তাদের আগেই জামিন হয়ে গেছে।   মাওলানা মতিউর রহমান নিজামী, আলী আহসান মোহাম্মদ মুজাহিদ ও মাওলানা দেলাওয়ার হোসাইন সাঈদীর বিরুদ্ধে গত ২০ জুন রাজধানীর পল্টন থানায় দায়ের করা পুলিশের কাজে বাধা দেয়ার অভিযোগের মামলায়, আবদুল কাদের মোল্লা ও মুহাম্মদ কামারুজ্জামানের বিরুদ্ধে পল্টন থানায়  গত ১২ ফেব্রুয়ারি পুলিশের কাজে বাধা দেয়ার অভিযোগের মামলায়, রফিকুল ইসলাম খানের বিরুদ্ধে পুলিশের কাজে বাধা দেয়ার অভিযোগে গত ২৬ জুন নিউমার্কেট থানায় ও গাড়ি পোড়ানোর অভিযোগে গত ২৭ জুন রমনা থানায় দায়ের করা মামলায় এই অন্তর্বর্তী জামিন মঞ্জুর করেছেন হাইকোর্ট। গত ২৯ জুন মাওলানা মতিউর রহমান নিজামী, আলী আহসান মোহাম্মদ মুজাহিদ ও মাওলানা দেলাওয়ার হোসাইন সাঈদীকে গ্রেফতার করা হয় ধর্মীয় অনুভূতিতে আঘাত দেয়ার একটি মিথ্যা মামলায়। এরপরই শীর্ষ এই তিন জামায়াত নেতার বিরুদ্ধে পল্টন থানার মামলাটির কথা জানায় পুলিশ। গত ১৪ জুলাই  মুহাম্মদ কামারুজ্জামান ও আব্দুল কাদের মোল্লাকে সুপ্রিমকোর্টের গেট থেকে ২০০৮ সালের পল্লবী থানায় দায়ের করা মামলায় গ্রেফতার করা হয়। ২৪ আগস্ট হাইকোর্ট থেকে ছয়টি মামলায় আগাম জামিন লাভের কয়েক ঘণ্টা পর রফিকুল ইসলাম খানকে মিরপুর থেকে গ্রেফতার করা হয়।